kardosdrur/scandi-wiki huggingface dataset:
Hikaru Hayashi

(født 22. oktober 1931 i Tokyo, Japan, død 5. januar 2012) var en japansk komponist, pianist, dirigent og forfatter. Hayashi studerede komposition på Tokyo University of the Arts. Han fuldendte ikke sit studie, men studerede herefter videre hos private lærere.

Han har skrevet 4 symfonier, orkesterværker, 30 operaer, kammermusik, 100 filmværker , klaverstykker, sange og koncertmusik. Hans mest kendte værk er nok hans Symfoni i G (nr. 1) (1953) for orkester.

Hayashi har forfattet tekstbøger om musik især om operamusik. Han vandt Suntory Music Award (1998), en højt estimeret pris i japansk musikliv.

Udvalgte værker 

 Symfoni "Børnenes Symfoni" (1942) - for orkester  
 Symfoni i G (nr. 1) (1953) - for orkester
 Symfoni nr. 2 "Sange" (1983) - for orkester 
 Symfoni nr. 3 "Om aftenen, august solen" - for orkester (1990)
 Guitarkoncert (1993) - for guitar og orkester 
 "Metamorfoser" (1996) - opera

Kilde 
 Om Hikaru Hayashi på www.musicweb-international.com

Komponister fra Japan
Pianister
Dirigenter fra Japan
Forfattere fra Japan
Astrid Schultz

Astrid Schultz Carlsen (født 23. Juli 1994 i Billund) er en tidlligere dansk håndboldspiller som spillede for EH Aalborg, SønderjyskE, Randers HK og Vejen EH. Hun måtte afslutte karrieren grundet korsbåndsskader. I sine ungdomsår spillede hun i KIF Kolding, hvorfra hun ligeledes blev udtaget til ungdomslandsholdet.

Referencer 
 Astrid Schultz - DHDb

Håndboldspillere fra Hadsten Sports Klub Håndbold
Håndboldspillere fra Randers HK
Håndboldspillere fra SønderjyskE Håndbold
Håndboldspillere fra Vejen EH
Håndboldspillere fra EH Aalborg
Håndboldspillere fra Danmark
Orkanen Irma

Orkanen Irma var en ekstremt kraftig orkan, der i begyndelsen af september 2017 hærgede på de Små Antiller i Vestindien, Puerto Rico, Bahamas og Cuba, og bevægede sig op over Floridas vestkyst og videre mod Georgia og Alabama i USA, nu som en tropisk storm. Den har været en kategori 5 orkan og den kraftigste der nogensinde er registreret i Atlanterhavet mht. maksimale vedvarende vindstyrker (145 knob ≈ 267 km/t ≈ 75 m/s). Med et centertryk på 920 hPa. Det er det laveste siden orkanen Dean i 2007. Irma blev dannet omkring d. 30. august lidt vest for Kap Verde-øerne.

Orkanen har kostet mindst 84 mennesker livet i Caribien og USA (heraf 33). På den franske del af øen Sankt Martin meddeler en embedsmand at 95% af øen er ødelagt.

Irma følges af  José, der er en kategori 4 orkan, og som har nogenlunde samme kurs som Irma.

Kilder 

Irma
Begivenheder i 2017
Izzy Christiansen

Isobel Mary "Izzy" Christiansen (født 20. september 1991) er en engelsk fodboldspiller, der spiller som midtbanespiller eller angiber for Everton og .

Danske rødder 
Izzy Christiansen har danske rødder, hendes fars forældre, Thorbjørn og Janet Christiansen, kom fra Kalundborg, men flyttede til England, da faderen var fire år gammel. Izzys far boede de første fire år af sit liv i Raklev ved Kalundborg, derefter boede familien i England. Izzy kom på Englands ungdomslandshold som 13-14 årig, og der spillede hun flere gange mod Danmark, hvor hun kom til at kende Katrine Veje. Senere kom hun på A-landsholdet og den 1. juli 2017 spillede hun for første gang mod Danmarks A-landshold.

Klubkarriere
Christiansen har spillet i UEFA Women's Champions League med Everton, Birmingham City og Olympique Lyon, hvor hun med Lyon vandt titlen i 2018–19.

Den 7. februar 2014 underskrev hun kontrakt for den nye WSL klub Manchester City Women. Den 16. oktober 2014 scorede hun Manchester City eneste mål i sejren mod Arsenal Ladies og vandt FA WSL Continental Cup 2014. I april 2016 vandt hun tre hæderspriser, af hvilke to var PFA Women's Players' Player of the Year og PFA WSL Team of the Year. Efter at have vundet priserne sagde hun: "I'm pretty shocked. Three awards is a great achievement and I'm so pleased to have been able to have done that for the team."
(på dansk: Jeg er ret chokeret. Tre priser er en stor hæder og jeg er så glad for at have kunnet gøre det for holdet) I 2018 og 2019 spillede hun for Olympique Lyonnais Féminin.

Hæder

Klub
Manchester City
FA WSL Continental Cup: 2014

Olympique Lyonnais

Division 1 Féminine: 2018–19
Coupe de France: 2019
UEFA Women's Champions League: 2018–19
Trophée des Championnes: 2019

England
 SheBelieves Cup: 2019

Individuel
PFA Women's Players' Player of the Year: 2015–16

Referencer

Eksterne henvisninger 

 

Kvindelige fodboldspillere fra England
Kvindelige fodboldlandsholdsspillere fra England
Fodboldspillere fra Olympique Lyon (kvinder)
Fodboldspillere fra Manchester City W.F.C.
Fodboldspillere fra Everton F.C. (kvinder)
Pantonstolen

Pantonstolen er en formstøbt plastikstol med afrundede kanter, skabt af den danske designer Verner Panton i 1956. Det var den første formstøbte stol i verden, og den er blevet optaget i den danske Kulturkanon i 2006.

Ideen om en siddestol, der kunne stables, var diskuteret af tyske designere før Anden Verdenskrig. Siden 1950erne havde Verner Panton også funderet over en frisvingerstol, der kunne stables og som kunne formes ud af et enkelt stykke plast. Det siges, han blev inspireret af en stak plastikspande. Først havde han designet S-stolen i 1956, som kan betragtes som en forløber for Pantonstolen, og som han siden videredesignede. I 1960 skabte hans det første tredimensionale udkast med en støbeform af cement, udviklet i samarbejde med Dansk Akrylteknik. Der var dog ingen møbelproducenter, der var særlig interesserede i hans plastikstole, da tidens mode var møbler af træ.  

I midten af 1960erne, mødte han Willi Fehlbaum fra møbelfabrikanten Vitra og Fehlbaum var fascineret af Pantons formgivning af plaststole. Panton udformede fra start stolen med polyester styrket af glasfiber. Vitra begyndte at sælge stolen i seks forskellige farver. Verner Panton bidrog med sit design til udvikling af ny moderne stil i 1960erne; siden blev kendt som Pop Art. Pantonstolen blev betragtet som smart og vovet og skabte stor sensation, da den blev præsenteret i det danske designmagasin "Mobilia" i 1967. I 1970 blev den fremvist i engelske modemagasin "Nova UK" som led i en billedserie kaldt "How to undress in front of your husband", "Sådan klæder du dig af foran din ægtemand". Et af de mest berømte fotos af Pantonstolen figurerer på forsiden af det britiske modemagasin Vogue med en nøgen Kate Moss i januar 1995.

Kildehenvisninger

Eksterne henvisninger

Design fra Danmark
Møbler fra Danmark
Stole
Kulturkanonen
André Riel

André Riel (født 21. oktober 1989) er en dansk fodboldspiller, som til dagligt er angriber for Værebro Boldklub i Sjællandsserien.

Karriere 

André Riel begyndte sin seniorkarriere i HIK, hvorefter han var i B36 Tórshavn et halvt år. Senere kom han til BSV (i to omgange), Fremad Amager, Vendsyssel FF (hvor det blot blev til fem kampe på et halvt år på grund af skader) og FC Helsingør (ligeledes i to omgange), og det var i Helsingør, han fik sit helt store gennembrud, da han med 17 mål i 32 kampe, heriblandt det mål, der sikrede klubben oprykning til Superligaen i den afgørende kamp mod Viborg FF i juni 2017. Efter fire mål i de første syv kampe i Superligaen for Helsingør skiftede han på den sidste dag i transfervinduet samme år til AGF på en treårig kontrakt.

Riel har været kendt for at være en selvbevidst spiller, og allerede i sin første uge i AGF blev han i et interview i BT citeret for at vægte sin egen succes højere end klubbens. Samme dag kom han dog gennem klubben med et dementi på dette, idet han beklagede at have udtrykt sig "dumt og klodset".

André Riels ophold i AGF blev aldrig nogen succes, og i sommeren 2019 fik han ikke sin kontrakt forlænget. Derefter hentede Lyngby Boldklub ham på en toårig kontrakt. 3. september 2020 blev Riel udvist i en kamp mod SønderjyskE efter aggressivt at have råbt homofobiske ting efter Stefan Gartenmann: "Rejs dig op, din fucking homo!" På vej ud af banen efter at have fået det røde kort fortsatte Riel sine homofobiske udtalelser, nu i et roligere toneleje: "Jeg er ligeglad. Han ER fucking homo."

Han har siden spillet et par sæsoner i Lyngby Boldklub og kort tid i Frem, inden han i sommeren 2021  skiftede til Værebro Boldklub i Sjællandsserien.

Referencer

Eksterne henvisninger 
 

Fodboldspillere fra Danmark
Fodboldspillere fra Fremad Amager
Fodboldspillere fra Vendsyssel F.F.
Fodboldspillere fra FC Helsingør
Fodboldspillere fra AGF
Fodboldspillere fra Lyngby Boldklub
Fodboldspillere fra Boldklubben Frem
Sibirisk jernspurv

Sibirisk jernspurv (Prunella montanella) er en spurvefugl i jernspurvefamilien. Fuglen yngler i Nordrusland og overvintrer i Korea og Østkina. I oktober-november 2016 blev der observeret mindst 232 sibiriske jernspurve i Vesteuropa, bl.a. 12 i Danmark.

Referencer 

Spurvefugle
Niall Ferguson

Niall Ferguson (født 18. april 1964 i Glasgow) er tidligere professor ved Harvard University, en skotsk historiker og forfatter, som i 1997 udgav Virtual History. En kontrafaktisk historisk bog, som kendetegner begyndelsen på den seriøse kontrafaktiske historiske genre.

Han er kendt for sine provokerende udtalelser indenfor økonomi- og finansielle emner. Han har haft tv-progammer på bl.a. Channel 4 og skrevet klummer i Time Magazine og Newsweek.

Personer fra Glasgow
Historikere fra Skotland
Stående kvinde

Stående kvinde er en teaktræ-skulptur af en kvinde, skabt af den danske billedhugger Astrid Noack fra 1937 til 1941. Skulpturen er optaget i Danmarks kulturkanon i 2006.

Skulpturen er 157 cm høj, lavet af mørkebrunt teaktræ og forestiller en stående, nøgen kvinde med armene foran sig og hænderne foldet sammen under det venstre bryst. Skulpturen er ikke meget detaljeret, øjnene er kun antydet. Skulpturen er meget klassisk og statisk i udtryk, inspireret af tidlige græske og ægyptiske skulpturer, hvor skikkelsen står stille med kun et let bøjet knæ. Teaktræets naturlige ved er blevet poleret af kunstneren og træets åreringe kan ses tydeligt. Den varme træfarve og den rolige positur giver en stemning af fred, ro og harmoni.

Skulpturens tilblivelse 
Skulpturen blev bestilt hos Astrid Noack i 1937 i anledning af Anna Anchers 80 års fødselsdag. Astrid var selv 50 år på det tidspunkt og forholdsvis ukendt udenfor sine kunstnervenners omgangskreds. Med skulpturen blev hun nu kendt for dansk publikum og fik sit gennembrud med en soloudstilling i København 1944.

Skulpturen står i dag i Göteborgs Kunstmuseums skulpturhal, hvor den blev indkøbt i 1947. Den blev også udstillet i København i Thorvaldsens Museum ved udstillingen "På græsk! Billedhuggerne og antikken 1898-1962" fra september 2014 til januar 2015.

Kildehenvisninger

Ekstern henvisning 
 Stående Kvinde af Astrid Noack - med beskrivelse på engelsk og svensk

Skulpturer i Danmark
Kulturkanonen
Liste over danske fonde efter formue

Dette er en liste over danske erhvervsdrivende fonde efter formue. Formuen er opgjort efter egenkapital-tallene fra de enkelte fondes årsregnskaber. Listen er baseret på Kraft & Partners årlige Den Danske Fondsanalyse samt løbende opdateret ud fra de forskellige fondes årsrapporter.

Kilde: Den Danske Fondsanalyse 2016 samt løbende opdateret ud fra fondenes årsrapporter.

Noter 

 Liste over danske fonde efter formue
 Liste over danske fonde efter formue
Marie Gudme Leth

Marie Christine Mathea Gudme Leth (født 5. oktober 1895 i Aarhus, død 17. december 1997 på Frederiksberg) var en dansk tekstilkunstner og designer, kendt for at bringe serigrafi til Danmark.

Hun åbnede fabrikken Dansk Kattuntrykkeri i 1935, der gjorde det muligt at fremstille farverige mønstre industrielt. I 1941 åbnede hun sit eget værksted, hvor hun først skabte dyremotiver og naturmotiver, og derefter fokuserede hun på geometriske motiver.

Under sin uddannelse i Danmark og især i tyske designskoler, gjorde sig bekendt med trykformer som batiktryk, bloktryk og serigrafi. Siden hun var ung, havde hun en ambition om at højne tekstiltryks status ligeså højt som andre anerkendte kunstformer. Hun trykte på bomuld og linned, og brugte gerne to nuancer af samme farve i sine mønstre, især grønt og blåt.

Hendes livsværk er blevet optaget i Kulturkanonen i 2006.

Referencer

Eksterne henvisninger 
 

Designere fra Danmark
Kulturkanonen
Norsk biografisk leksikon

Norsk biografisk leksikon er det største norske biografiske opslagsværk. 

Værkets første udgave (NBL1) udkom i årene 1921–1983, med i alt 19 bind og 5.102 artikler. Udgiver var Aschehoug, og værket blev udgivet med økonomisk støtte fra staten.

Kunnskapsforlaget overtog rettighederne til NBL1 fra Aschehoug i 1995, og efter et forprojekt 1996–97 begyndte arbejdet med en ny udgave af værket i 1998. Projektet har fået økonomisk støtte fra institutionen Fritt Ord og Kulturdepartementet, og værkets 2. udgave – NBL2 – udkom i 10 bind og 5.850 artikler i årene 1999–2005. I 2006 begyndte arbejdet med en elektronisk udgave af NBL2. Dette projekt modtog også støtte fra Fritt Ord og Kulturdepartementet. Værket er fra 2009 og er et gratis netsted, som er en del af snl.no. Denne udgave indeholder næsten 5.840 artikler. Frem til 2005 modtog projektet 27 millioner kroner i støtte.

Da det redaktionelle arbejde med den nye udgave af NBL gik i gang i 1995, var udgangspunktet at udvælge 6.000 personer fra de 11.000 som havde artikel i Store norske leksikon. Listen blev gennemgået af mere end hundrede fagkonsulenter, før listen over biografiværdige personer blev gennemgået af forlagsredaktionen og redaktionsrådet. Desuden kom der også forslag fra værkets 1.330 forfattere. Redaktionsrådet blev ledet af Knut Helle. Af økonomiske og pladsmæssige hensyn blev længden på biografierne standardiseret, og denne begrænsning har internetudgaven af værket «arvet».

Andelen biograferede kvinder var 4,9 % i NBL1 og 14 % i NBL2.

Referencer

Eksterne henvisninger 
 Søg på leksikonnet
 Om Norsk biografisk leksikon på  Store norske leksikon.

Opslagsværker
Onlineopslagværker
Lille Løjtofte Kirke

Lille Løjtofte Kirke er en romansk kirke i Utterslev-Herredskirke-Løjtofte Sogn, Lolland Vestre Provsti i Lolland-Falster Stift. Den blev opført omkring år 1100 uden tårn.

Våbenhuset er opført i gotik i slutningen af denne periode. I 1595 kom den nuværende altertavle til, og maleriet i det store felt er fra 1843. Prædikestolen er fra omkring 1580. Bygningen blev seneste renoveret i 1799.

Døbefonten er i kalksten, som stammer fra Gotland.

Referencer

Eksterne henvisninger 

 Lille Løjtofte Kirke hos KortTilKirken.dk

Kirker i Lolland Kommune
Kirker i Lolland-Falsters Stift
Kirker i Maribo Amt
WikiMapia

Wikimapia, er et onlinekort fra Google Maps med et wikisystem, som tillader brugerne at lægge information  på steder eller regioner på hele jorden.

Wikimapia blev skabt af  russerne Alexandre Koriakine og Jevgenij Savelijev, og webstedet kom i funktion  24. maj 2006 under titlen Let's describe the whole world (engelsk for "Lad os beskrive hele verden"). Selv om man ikke behøver at oprette en konto for at lægge noget op, er der  cirka 1.500.000 registrerede brugere fra hele verden, og cirka 20.000.000 markerede steder.

Wikimapia har intet med Wikipedia at gøre.

Referencer 

Kort 
Websteder
Niels Smedegaard

Niels Smedegaard (født 1962) er en dansk erhvervsleder, der fra 2007 har været koncernchef i DFDS, hvor han afløste Ole Frie. Smedegaard har meddelt, at han trækker sig i april 2019.

Niels Smedegaard er uddannet cand.merc. fra CBS. Han er gift med Helle Smedegaard med hvem han tre børn. Niels har i sin studietid deltaget i MBA Exchange program, University of Texas, Austin, USA.

15. april 2019 blev det offentliggjort at Smedegaard blev instillet som ny styreleder i det norske lavprisflyselskap Norwegian Air Shuttle, hvor han vil afløse Bjørn Kise.

Blå bog 
 1988-90: Økonom, SAS Finance. 
 1990-93: Manager, Treasury, SAS Service Partner. 
 1993-94: Finance manager, SAS Service Partner. 
 1994-95: Vice President, Head of Strategic Controlling, Swissair Associated Companies, Zürich, Schweiz. 
 1995-2000: Executive Vice President & CFO, Gate Gourmet Group, Zürich, Schweiz. 
 2000-06: President & CEO, e-gatematrix, Atlanta, USA. 
 2004-06: Executive Vice President, Gate Gourmet Global Sales Solutions. 
 2007-2019: Administrerende direktør, DFDS.

Referencer

Eksterne henvisninger 
 
 

Erhvervsfolk fra Danmark
Personer med tilknytning til SAS Group
Personer med tilknytning til DFDS
Tjolöholms slott

Tjolöholms slott er en herregård og country house, der blev bygget i 1898-1904, i Halland, Sverige. Det ligger på en halvø i Kungsbacka Fjord ved Kattegats kyst. Tjolöholms slott blev tegnet af Lars Israel Wahlman i tudorstil til Blanche Dickson.

SVTs julekalender En decemberdröm fra 2005 blev delvist optaget på slottet.

Udendørsscener i Lars von Triers film Melancholia fra 2011 blev filmet på Tjolöholms slott.

Referencer

Eksterne henvisninger 

 Tjolöholms slotts officiella webbplats
 Tjolöholm, i Carl Martin Rosenberg: Geografiskt-statistiskt handlexikon öfver Sverige, Stockholm 1882-1883
 Tjolöholm i Historiskt-geografiskt och statistiskt lexikon öfver Sverige i 7 band, Stockholm 1856-1870

Herregårde i Halland
Byggnadsminnen i Hallands län
Slotte i Halland
Carla Sands

Carla Herd Sands (født 13. oktober 1960) er en amerikansk skuespiller, kiropraktor, erhvervsleder, og amerikansk ambassadør til Danmark siden december 2017.

I september 2017 oplyste Det Hvide Hus, at Sands skal være USA's ambassadør i Danmark. Det er almindelig praksis, at amerikanske ambassadører vælges blandt dem, der har indsamlet penge til den sejrende præsidentkandidats valgkampagne. Carla Sands donerede således penge til Donald Trumps præsidentvalgkampagne i 2016, ligesom hendes forgænger, Rufus Gifford, havde indsamlet mere end fire milliarder kr. til Barack Obamas kampagne.

Sands blev godkendt af det amerikanske senat som den amerikanske ambassadør til Danmark den 2. november 2017. Hun blev taget i ed den 15. december 2017. Sands forlod 20. januar 2021 stillingen, som følge af præsident Donald Trumps valgnederlag.

I 2022 stillede Sands op til Senatet for republikanerne, men tabte ved partiets primærvalg i Pennsylvania.

Privat 
Sands er enke efter ejendomsinvestoren Fred Sands.

Referencer

Eksterne henvisninger 
 
 Vintage Capital Group, LLC 
 Vintage Real Estate

Skuespillere fra USA
Ambassadører fra USA
Politikere fra Det Republikanske Parti (USA)
Peder Holk Nielsen

Peder Holk Nielsen (født 24. august 1956) er en dansk erhvervsleder og tidligere adm. direktør for Novozymes.

Uddannelse 
Peder Holk Nielsen er uddannet kemiingeniør fra Danmarks Tekniske Universitet i 1981, hvorfra han også opnåede en ph.d.-grad i 1984. Ligeledes har han en grad (B.Com.) i international forretningsledelse fra Copenhagen Business School.

Karriere 
Peder Holk Nielsen påbegyndte sin karriere i industriel bioteknologi i 1984 som Marketing Manager i enzymdivisionen hos det daværende Novo A/S.

I 1987 blev han chef for gruppen for ny forretningsudvikling. Han overtog rollen som Vice President for forskning og udvikling i 1990. I 1995 blev Peder Holk Nielsen en del af ledelsesgruppen for enzymforretningen i det da etablerede Novo Nordisk – indledningsvis som Corporate Vice President for udvikling og kvalitetssikring, og fra 1999 som ansvarlig for salg og marketing. Han varetog denne stilling indtil udskillelsen fra Novo Nordisk og etableringen af Novozymes som selvstændig virksomhed i 2000.

Fra etableringen af Novozymes udnævntes Peder Holk Nielsen som Executive Vice President med ansvar for den operationelle del af forretningen, herunder salg, marketing og supply chain. Herefter blev han i 2007 ansvarlig for hele enzymforretningen i Novozymes. I april 2013 udnævntes han som adm. direktør for virksomheden efter Steen Riisgaard. I februar 2020 stoppede Peder Holk Nielsen som adm. direktør i Novozymes og blev afløst af Ester Baiget.

Andre poster og udnævnelser 
 Ridder af Dannebrog 2015. 

 Peder Holk Nielsen har siddet i bestyrelsen for Hempel fra 2006 til 2017 og for LEO Pharma fra 2007 til 2017.

 Peder Holk Nielsen har været medlem af det af regeringen nedsatte Digitalt Vækstpanel og en del af Udenrigsøkonomisk Forum under Udenrigsministeriet.

 Peder Holk Nielsen blev i 2016 af Forbes udnævnt som en Global Game Changer.

Peder Holk Nielsen er gift og har fire børn.

Eksterne referencer 

Erhvervsfolk fra Danmark
Novo Nordisk
Novozymes
Personer i Kraks Blå Bog
Ferdinand 2.

Der er flere regenter med navnet Ferdinand 2. Se:

 Ferdinand 2. af Aragonien (1452-1516) – konge af Aragonien 1452-1516
 Ferdinand 2. (Tysk-romerske rige) (1578-1637) – tysk-romersk kejser 1619-1637
 Ferdinand 2. af Begge Sicilier (1810-1859) – konge af Begge Sicilier 1830-1859
 Ferdinand 2. af Portugal (1816-1885) – kongegemal af Portugal 1837-1853
Fred Sands

Fred Sands (født 16. februar 1938, død 23. oktober 2015) var en amerikansk forretningsmand og investor i fast ejendom. Han var formand for Vintage Capital Group.

Eksterne henvisninger 
 Vintage Capital Group 
 Vintage Real Estate 
 Vintage Fund Management 

Personer fra New York City
Erhvervsfolk fra USA
Oricon

ORICON (オリコン, Orikon), som også går under navnet ORICON STYLE, er et japansk firma som står for musikindustri-relateret information i Japan. Firmaet er bedst kendt for sine musikhitlister. Ordet ORICON er afledt de engelske ord "Original" og "Confidence". I 2016 havde selskabet 198 ansatte.

"ORICON-året" begynder i starten af december og afsluttes i slutningen af november året efter. ORICON kombinerer den sidste uge af desember med den første uge i januar. Derfor varer et "ORICON-år" 51 uger i modsætning til et normalt år som varer 52 uger. Til trods dette tælles denne tidsperiode 2 uger og ikke 1 når det gælder albums og singlers tid på listerne.

Det har siden 1967 kun været en håndfuld #1-singler af europæiske eller amerikanske kunstnere. Den mest solgte singlen i Japan af en ikke-japansk kunstner er "Beautiful Sunday" af Daniel Boone som blev udgivet i 1976, 4 år efter den blev udgivet i USA. Siden 1980 er lim 5 singler med europæiske eller amerikanske kunstnere nået toppen af ORICON-listen for flest solgte singler: "I'm in the Mood For Dancing" af The Nolans (1980), "Flashdance... What a Feeling" af Irene Cara (1983), "To Love You More" af Celine Dion med Kryzler & Kompany (1995), "La-La-La Love Song" af Toshinobu Kubota med Naomi Campbell og "Candle in the Wind '97" af Elton John (1997).

Ejere 
(per 31. marts 31, 2012)
 LitruPond LLC – 29.34%
 Yoshiaki Yoshida (DHC Corp. direktør) - 8.94%
 Hikari Tsushin, Inc. – 4.94%
 Ko Koike (CEO) – 2.75%
 Lawson, Inc. - 1.98%
 Hidekō Koike - 1.89%
 Naoko Koike - 1.87%
 DHC Corp. – 1.59%
 Yumi Koike - 1.55%

Kunstnere med størst salg efter år

Referencer

Eksterne henvisninger 
 

Medievirksomheder fra Japan
Etableret i 1967
Bel Air

Bel Air, også stavet Bel-Air med bindestreg, er en bydel i den vestlige del af Los Angeles. Bydelen er Los Angeles rigeste, og hjemsted for en række stjerner i underholdningsbranchen. Den dækker et areal på 16,5 km2, og blev grundlagt i 1923 af Alphonzo Bell.

Eksterne henvisninger 

Etableret i 1923
Bydele i Los Angeles
Diana Damrau

Diana Damrau (født 31. maj 1971 i Günzburg) er en tysk operasangerinde, der synger som sopran. Hun er tilknyttet Bayerische Staatsoper som kammersangerinde.

Damrau er især kendt og rost for sin fortolkning af Mozart og Strauss, og særligt for 'Nattens Dronnings Arie' fra Mozarts Tryllefløjten.

I 1995 have Diana Damraus scenedebut, da hun spillede rollen som blomsterpigen Eliza i My Fair Lady. Efterfølgende har hun stået på de største scener i hele verden - hendes amerikanske debut var i 2002 i John F. Kennedy Center for the Performing Arts i Washington D.C..

Privat 
Diana Damrau blev i 2010 gift med den franske bas- og baryton-sanger Nicolas Testé, og sammen har de to sønner (født 2010 og 2012).

Eksterne henvisninger 

 Diana Damraus officielle websted 
 
 

Personer fra Bayern
Operasangere fra Tyskland
Sopraner